CELEX: C2006/036/47
Language: el
Date: 2006-02-11 00:00:00
Title: Υπόθεση C-432/05: Αίτηση για την έκδοση προδικαστικής αποφάσεως που υπέβαλε το Högsta domstolen με διάταξη της  24ης Νοεμβρίου 2005  στην υπόθεση Unibet (London) Ltd και Unibet (International) Ltd κατά Justitiekanslern

11.2.2006   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 36/23
            
         Αίτηση για την έκδοση προδικαστικής αποφάσεως που υπέβαλε το Högsta domstolen με διάταξη της 24ης Νοεμβρίου 2005 στην υπόθεση Unibet (London) Ltd και Unibet (International) Ltd κατά Justitiekanslern
   (Υπόθεση C-432/05)
   (2006/C 36/47)
   Γλώσσα διαδικασίας: η σουηδική
   Με διάταξη της 24ης Νοεμβρίου 2005, η οποία περιήλθε στη Γραμματεία του Δικαστηρίου των Ευρωπαϊκών Κοινοτήτων στις 5 Δεκεμβρίου 2005, το Högsta domstolen, στο πλαίσιο της διαφοράς μεταξύ Unibet (London) Ltd και Unibet (International) Ltd κατά Justitiekanslern, που εκκρεμεί ενώπιόν του, ζητεί από το Δικαστήριο την έκδοση προδικαστικής αποφάσεως επί των εξής ερωτημάτων:
   
               1.
            
            
               Έχει η κοινοτικού δικαίου επιταγή ότι οι εθνικοί δικονομικοί κανόνες πρέπει να παρέχουν αποτελεσματική προστασία των εκ του κοινοτικού δικαίου δικαιωμάτων του ιδιώτη την έννοια ότι πρέπει να επιτρέπεται η άσκηση αγωγής περί αναγνωρίσεως του ότι ορισμένες εθνικές διατάξεις ουσιαστικού δικαίου είναι αντίθετες προς το άρθρο 49 της Συνθήκης ΕΚ σε περίπτωση που η συμφωνία των ουσιαστικού δικαίου διατάξεων με το άρθρο αυτό μπορεί άλλως να εξετασθεί μόνον προκριματικώς, επί παραδείγματι στο πλαίσιο αγωγής αποζημιώσεως ή δίκης αφορώσας την παράβαση των εθνικών διατάξεων ουσιαστικού δικαίου ή διαδικασίας δικαστικού ελέγχου;
            
         
               2.
            
            
               Συνεπάγεται η κοινοτικού δικαίου επιταγή περί παροχής αποτελεσματικής έννομης προστασίας ότι η εθνική έννομη τάξη πρέπει να παρέχει προσωρινή προστασία, διά της οποίας οι εθνικοί κανόνες οι οποίοι εμποδίζουν την άσκηση ενός προβαλλομένου δικαιώματος βασιζομένου στο κοινοτικό δίκαιο πρέπει να είναι δυνατόν να μην εφαρμόζονται στη σχέση με τον ιδιώτη, προκειμένου αυτός να μπορεί να ασκήσει το εν λόγω δικαίωμα, μέχρι την οριστική εξέταση της υπάρξεως του δικαιώματος αυτού από εθνικό δικαστήριο;
            
         
               3.
            
            
               Σε περίπτωση καταφατικής απαντήσεως στο δεύτερο ερώτημα:
               Συνεπάγεται το κοινοτικό δίκαιο ότι ένα εθνικό δικαστήριο, σε περίπτωση που τίθεται υπό αμφισβήτηση το συμβιβαστό εθνικών διατάξεων προς το κοινοτικό δίκαιο, κατά την επί της ουσίας εξέταση αιτημάτων παροχής προσωρινής προστασίας των εκ του κοινοτικού δικαίου δικαιωμάτων, πρέπει να εφαρμόζει τις εθνικές διατάξεις περί των προϋποθέσεων παροχής προσωρινής προστασίας ή πρέπει το εθνικό δικαστήριο σε μια τέτοια περίπτωση να εφαρμόζει τα κριτήρια του κοινοτικού δικαίου για την παροχή προσωρινής προστασίας;
            
         
               4.
            
            
               Σε περίπτωση που η απάντηση στο τρίτο ερώτημα είναι ότι πρέπει να εφαρμόζονται τα κριτήρια του κοινοτικού δικαίου, ποια είναι τα κριτήρια αυτά;